text: Dildo-mysterium løst
  02 august 2011 kl. 08.36
  Det var en strid om husleje - ikke tyveri - der lå bag de forsvundne dildoer fra en virksomhed ved Hedensted.
  Det var en strid om penge, der var årsag til, at dildoer for tre millioner kroner forsvandt fra virksomheden Ladies Master ved Hedensted.
  Det bekræfter ejeren af den bygnuing, hvor Ladies Master har lejet sig ind.
  Sydøstjyllands Politi behandlede i begyndelsen sagen som en tyverisag.
  Ifølge vicepolitikommissær Lars Peter Madsen tog udlejerne sagen i egen hånd, da der opstod en tvist om betaling mellem dem og grossistvirksomheden Ladies Master, der lejer sig ind.
  - Dermed er det ikke tyveri, men selvtægt, og det er ikke noget, vi blander os i, siger Lars Peter Madsen til Vejle Amts Folkeblad.
  Dildoerne er nu leveret tilbage, oplyser udlejeren.
  - Der er fundet en løsning på sagen. De har fået deres ting tilbage, og vi har fået vores, fortæller udlejeren til Vejle Amts Folkeblad.
  